Diari Oficial de la Generalitat Valenciana


Sumari del DOGV 3473, del 14-04-1999 (1999/3023)

ORDRE de 16 de març de 1999, de la Conselleria de Medi Ambient, per la qual es convoquen subvencions destinades a activitats de gestió de residus tòxics i perillosos durant l'any 1999: medicaments caducats de procedència domiciliària i residus que continguen mercuri.
---------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3473

Data del DOGV
:   14-04-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/3023


Data del document
:   16-03-1999

Organisme emissor
:   Conselleria de Medi Ambient

Tipus de document
:   Ordre

Descriptors 

:   * eliminació de residus
    * mercuri
    * suport econòmic
    * medicament
    * residu

ORDRE de 16 de març de 1999, de la Conselleria de Medi Ambient, per la qual es convoquen subvencions destinades a activitats de gestió de residus tòxics i perillosos durant l'any 1999: medicaments caducats de procedència domiciliària i residus que continguen mercuri. [1999/X3023]
  
Exposició de motius
  
La política ambiental sobre residus tòxics i perillosos té com a principis bàsics la prevenció de possibles riscos sobre la salut humana, els recursos naturals i el medi ambient, mitjançant la transformació d'aquests residus en innocus i evitant la transferència de contaminació a un altre medi receptor. Per això, la legislació vigent obliga a la gestió adequada, a través de gestors autoritzats, d'aquest tipus de residus. Ara bé, cal tenir en compte les dificultats que sorgeixen per a l'aplicació d'aquest principi per a determinats tipus de residus tòxics i perillosos que es generen en petites quantitats per un gran nombre de productors, com podrien ser els que es generen en l'àmbit domiciliari.
  
Cal fer notar que entre els residus tipificats com a tòxics i perillosos en la Llei 10/1998, de 21 d'abril, de Residus, es troben els medicaments caducats i els residus que contenen mercuri, com ara les piles usades, els tubs fluorescents o les làmpades de mercuri. Dels residus esmentats, les piles usades estan regulades per dues directrius de la Comunitat Europea (91/157/CEE i 93/86/CEE). Les directrius establides en aquestes han sigut progressivament transposades al dret intern, i en última instància mitjançant el Reial Decret 45/1996 se'n completa la incorporació al nostre ordenament jurídic. Aquest reial decret regula diversos aspectes relacionats amb les piles i els acumuladors que continguen determinades matèries perilloses, i en l'annex I estableix les característiques d'aquelles que seran objecte d'eliminació per separat.
  
Els residus esmentats, tant medicaments caducats com residus que continguen mercuri, són extremadament difícils de gestionar a causa de la seua gran dispersió dins l'entorn social i del fet que poden provocar evidents riscos de contaminació per al medi ambient si no són tractats correctament. L'autèntica complicació per a la gestió d'aquests residus rau en una eficaç recollida selectiva en els diferents punts de producció, per al trasllat posterior a una destinació final adequada, per a la qual cosa cal una conscienciació ciutadana i una xarxa de recollida eficaç.
  
Així doncs, la difícil gestió d'aquest tipus de residus tòxics i perillosos, que es produeixen en quantitats molt menudes, generades per un alt nombre de productors, fa que la recollida i el tractament no siga rendible per a l'empresa privada en condicions de lliure mercat, i cal, per tant, l'adopció de mesures per part de l'administració. És per això que la Conselleria de Medi Ambient ha decidit, com a continuació a les actuacions dels exercicis 1996, 1997 i 1998, subvencionar aquestes activitats a fi d'optimar-ne la gestió. Si bé, la falta actual d'instal·lacions d'eliminació operatives a la Comunitat Valenciana, obligarà a traslladar i gestionar fora d'aquesta aquells residus que hagen de ser depositats en instal·lacions específiques.
  
A la vista de tot l'anterior es publica aquesta ordre, que té per objecte determinar les bases per a l'atorgament d'ajudes per a les activitats de recollida, transport, emmagatzematge, tractament i eliminació dels residus d'aquest tipus generats a la Comunitat Valenciana i gestionats per gestors autoritzats per la Conselleria de Medi Ambient.
  
Per aquesta raó, i d'acord amb el que es preveu en l'article 35 de la Llei 5/1983, de 30 de desembre, de Govern Valencià, i en l'article 47.3 del text refós de la Llei d'Hisenda Pública de la Generalitat Valenciana, aprovada pel Decret Legislatiu de 26 de juny de 1991, del Consell de la Generalitat Valenciana,
  
ORDENE
  
Primer
  
Convocar la concessió de subvencions per a activitats de gestió dels residus esmentats en la base segona de l'annex I d'aquesta ordre, per un import global màxim de vint milions de pessetes (79.014.266 PTA, 120.202,42 euros) a càrrec de la línia 275, capítol IV, programa 442.50, dels pressupostos de la Generalitat Valenciana per a 1999, el qual serà distribuït de la manera següent:
  
- 4.000.000 PTA (24.040,48 euros) per a gestionar medicaments caducats
  
- 42.360.213 PTA (96.161,94 euros) per a la resta de residus objecte de la subvenció.
  
En el supòsit que la quantia global de subvencions sol·licitades per a cada partida és superior al crèdit pressupostat per a cadascuna d'aquestes, la quantia que ha de percebre cada sol·licitant es reduirà proporcionalment en la quantitat que calga per respectar aquest límit, tenint en compte que el crèdit romanent d'una partida podrà ser transferit a l'altra.
  
Segon
  
Aprovar les bases per les quals es regirà aquesta convocatòria i que figuren en l'annex I d'aquesta ordre.
  
Tercer
  
En tot allò no regulat en aquesta ordre, caldrà ajustar-se al que es preveu en el Decret Legislatiu de 26 de juny de 1991, de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana.
  
DISPOSICIONS FINALS
  
Primera
  
Es faculta la directora general de Qualitat Ambiental perquè dicte les disposicions necessàries per al desenvolupament i l'execució del que es disposa en aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Contra aquesta ordre, que posa fi a la via administrativa, es podrà interposar un recurs contenciós administratiu en el termini de dos mesos, comptadors des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana.
  
Tot això d'acord amb el que preveuen l'article 10 i concordants de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 16 de març de 1999
  
El conseller de Medi Ambient,
  
JOSÉ MANUEL CASTELLÁ ALMIÑANA
  
Annex I
  
Bases per les quals es regula la convocatòria de subvencions destinades a activitats de gestió de residus tòxics i perillosos durant l'any 1999
  
Primera. Beneficiaris
  
Podran ser beneficiàries d'aquesta subvenció les persones físiques o jurídiques que hagen realitzat o realitzen, des de l'1 de gener fins al 31 d'octubre de 1999, activitats de gestió dels residus esmentats a la base segona, i disposen d'autorització de la Conselleria de Medi Ambient per a la gestió d'aquests.
  
Segona. Objecte i actuacions que cal realitzar
  
Seran objecte d'ajuda les activitats de recollida, transport, emmagatzematge, tractament i eliminació dels residus següents:
  
a) Medicaments caducats de procedència domiciliària,
  
b) Els residus següents que continguen mercuri i altres matèries perilloses: tubs fluorescents, làmpades de mercuri, piles de botó, i altres piles que superen els límits establits en l'annex II d'aquesta ordre.
  
Tercera. Àmbit d'aplicació
  
Únicament són objecte de subvenció les activitats de gestió dels indicats residus generats a la Comunitat Valenciana, realitzades per persones físiques o jurídiques autoritzades per la Conselleria de Medi Ambient de la Generalitat Valenciana per a la gestió d'aquests.
  
No seran objecte de subvenció les activitats de gestió dels residus especificats en la base segona que procedisquen d'un àmbit diferent de la Comunitat Valenciana.
  
Podran ser subvencionables activitats de gestió no realitzades amb mitjans propis, sempre que se n'assumisca el cost, però tenint en compte que en cap cas se subvencionarà dues vegades la mateixa operació de gestió d'un mateix residu. Així doncs, en el supòsit que se sol·licite subvenció per més d'una persona física o jurídica per a una mateixa activitat de gestió d'un residu, la quantia total de la subvenció que corresponga per l'activitat, d'acord amb aquesta ordre, serà distribuïda entre els sol·licitants en proporció a la despesa suportada per cadascun en aquesta activitat, sempre que es justifique documentalment la despesa.
  
Quarta. Quanties de les ajudes
  
1. La quantia màxima de la subvenció que s'atorgarà a cada sol·licitant serà el resultat d'aplicar, sobre les quantitats gestionades dels residus especificats en la base segona, els mòduls següents:
  
a) Trenta-cinc pessetes (0,21 euros) per quilogram per a la gestió de medicaments caducats, inclosa l'eliminació. Podrà establir-se una quantitat màxima superior a aquesta sempre que quede degudament justificada.
  
b) Deu pessetes (0,06 euros) per quilogram per a la recollida, el transport i l'emmagatzematge de piles, tubs fluorescents i làmpades de mercuri.
  
c) Sis-centes pessetes (3,61 euros) per quilogram per al tractament de piles de botó.
  
d) Dues-centes pessetes (1,20 euros) per quilogram per al tractament de tubs fluorescents i làmpades de mercuri.
  
e) Cent pessetes (0,60 euros) per quilogram per al tractament d'altres piles i acumuladors previstos en l'annex II.
  
2. En cas que la quantia total de les subvencions sol·licitades és superior al crèdit pressupostat indicat en l'article primer d'aquesta ordre, la quantia que ha de percebre cada sol·licitant es reduirà proporcionalment en la quantitat que calga per respectar aquest límit.
  
3. En cas que els sol·licitants hagen percebut o tinguen reconeguda, d'altres administracions públiques o d'altres ens públics o privats, cap altra subvenció pel mateix concepte, l'import de l'ajuda serà la diferència entre la percebuda o reconeguda i la que els corresponga d'acord amb el que s'estableix en aquesta ordre.
  
4. Exclusivament als efectes del que s'estableix en el punt anterior, quan l'ajuda percebuda o reconeguda d'altres administracions públiques o d'altres ens públics o privats no haja consistit en el pagament d'una quantitat fixa i concreta per cada quilogram de residu gestionat, es considerarà que la quantitat que correspon a cada quilogram, en concepte d'ajuda d'altres administracions o d'altres ens públics o privats, serà la resultant de dividir l'import total de l'ajuda percebuda o reconeguda entre el nombre total de quilograms de residu gestionat.
  
Al mateix efecte, serà computada com a ajuda tota aportació de fons públics destinada a sufragar qualsevol de les activitats enumerades en l'apartat primer, fins i tot en aquells casos on aquests fons no hagen estat pagats directament als sol·licitants.
  
Cinquena. Sol·licituds i documentació
  
1. Les sol·licituds es formalitzaran en una instància degudament emplenada, segons el model que s'adjunta a aquesta ordre, i s'hauran adreçar a la Direcció General de Qualitat Ambiental.
  
Les sol·licituds hauran d'indicar l'activitat de gestió i quilograms de residus subvencionables que es preveja gestionar fins al 31 d'octubre de 1999, i també la quantia de la subvenció que se sol·licita per a aquesta previsió en aplicació dels mòduls establits en la base quarta.
  
Les previsions de quantitats de residus que es gestionaran han de ser coherents amb la capacitat de gestió del sol·licitant i amb les quantitats gestionades en períodes anteriors.
  
2. Les persones interessades podran presentar les sol·licituds en el Registre General de la Conselleria de Medi Ambient, al carrer de l'Arquitecte Alfaro, núm. 39, de València, i també en els serveis territorials de la conselleria situats a:
  
- Alacant, carrer de Churruca, 29
  
- Castelló, avinguda dels Germans Bou, núm. 47
  
- València, carrer de Gregori Gea, 27
  
o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. El termini de presentació d'instàncies serà d'un mes comptador des de l'endemà de la publicació d'aquesta ordre en el Diari Oficial de la Generalitat Valenciana.
  
4. L'admissió a tràmit d'una sol·licitud de subvenció no en generarà cap compromís de concessió.
  
5. Les sol·licituds hauran d'anar acompanyades de la documentació següent:
  
a) La que acredite la personalitat del sol·licitant:
  
- Persones físiques: número d'identificació fiscal o document nacional d'identitat en vigor.
  
- Persones jurídiques:
  
- Còpia compulsada de l'escriptura de constitució o modificació, si escau, o els estatuts de l'entitat o qualsevol altre document admissible en dret que n'acredite la personalitat.
  
- Quan es comparega o se signe la sol·licitud com a representant o apoderat, poder notarial suficient o certificat de l'acta on conste l'acord de sol·licitar les ajudes i nomenament del representant de l'entitat per a efectuar-ne la gestió. La personalitat del representant s'acreditarà per mitjà del document nacional d'identitat.
  
- Entitats públiques: acord adoptat per l'òrgan competent pel qual s'aprova la sol·licitud de subvenció.
  
b) Còpia de l'autorització administrativa de la Conselleria de Medi Ambient per a realitzar les activitats de gestió per a les quals sol·licita subvenció.
  
c) Declaració, si escau, de les subvencions percebudes o reconegudes d'altres administracions públiques o de qualsevol entitat pública o privada pel mateix concepte de gestió de residus, amb indicació de la quantia unitària, segons model que s'adjunta a aquesta ordre.
  
d) Estudi economicofinancer i d'estructura de costos de l'activitat, relacionat estrictament amb la gestió dels residus, de forma que l'administració puga precisar els costos no coberts que corresponguen realment a l'activitat.
  
e) Imprés d'alta de tercers per a pagaments de la Generalitat Valenciana degudament emplenat i segellat per l'entitat bancària corresponent, segons el model que s'adjunta a aquesta ordre.
  
Sisena. Valoració i tràmit
  
1. La valoració dels expedients, la realitzarà una comissió avaluadora presidida per la directora general de Qualitat Ambiental i composta per la secretària general administrativa o persona en qui delegue, el cap del Servei de Residus i Contaminació i un tècnic del Servei de Residus i Contaminació, tots ells de la Conselleria de Medi Ambient.
  
2. La comissió determinarà la subvenció que cal concedir a cada beneficiari en aplicació dels mòduls establits en la base quarta a les quantitats de residu que preveu gestionar fins al 31 d'octubre de 1999. En el supòsit que el total de les subvencions reconegudes depasse el crèdit pressupostari disponible, la comissió determinarà el coeficient aplicable per a la reducció proporcional d'aquelles fins a aquest límit.
  
3. Una vegada formalitzats els actes d'instrucció corresponents, la comissió elevarà al conseller de Medi Ambient la proposta de concessió de subvencions, la qual contindrà les sol·licituds desestimades i el motiu de la desestimació, les sol·licituds estimades i l'import de l'ajuda concedida a cada beneficiari, i s'hi indicarà el mòdul aplicable per a la seua determinació i, si escau, el coeficient de reducció proporcional aplicat per respectar el límit de la consignació pressupostària.
  
4. La resolució definitiva dictada pel conseller serà publicada en el Diari Oficial de la Generalitat Valenciana.
  
5. Les sol·licituds es consideraran desestimades si la resolució no es produeix en el termini de 3 mesos des de l'acabament del termini de presentació d'instàncies.
  
6. Els beneficiaris de les subvencions podran renunciar expressament a aquestes en el termini de deu dies a partir de l'endemà de la publicació de la resolució de concessió.
  
Setena. Obligacions dels beneficiaris
  
Caldrà que els beneficiaris de les subvencions:
  
1. Es troben en la situació que legitima la concessió.
  
2. Complisquen amb els requisits i les condicions que comporta la concessió de l'ajuda.
  
3. Se sotmeten a les actuacions de control financer que corresponen a la Intervenció General en relació amb les subvencions i ajudes concedides.
  
4. Comuniquen, en qualsevol moment de la vigència de l'expedient, altres ajudes sol·licitades o concedides per a la mateixa activitat per altres administracions públiques o per altres ens públics o privats.
  
5. Facen constar en tota informació o documentació pròpia de l'activitat que aquesta està subvencionada per la Conselleria de Medi Ambient.
  
Vuitena. Procediment de pagament
  
Per al cobrament de la subvenció, el beneficiari haurà de presentar, abans del 15 de novembre de 1999, la corresponent sol·licitud adreçada a la Direcció General de Qualitat Ambiental, segons el model d'instància que s'adjunta a aquesta ordre, en la qual es detallaran les quantitats de residus que efectivament s'han gestionat, acompanyada de la documentació següent:
  
- Justificació de les quantitats gestionades per mitjà de còpies dels documents de control i seguiment dels moviments dels residus, o relació de documents presentats a aquesta administració, o si escau, mitjançant certificats de tractament dels esmentats residus, amb indicació en tot moment de les quantitats a què es refereixen.
  
- Factura reglamentària acompanyada del corresponent document justificatiu del pagament efectuat en el cas que se supere la quantia màxima unitària establida en la base quarta.
  
- Acreditació de trobar-se al corrent o exempt de les obligacions tributàries i amb la Seguretat Social, en els termes que es preveuen en l'Ordre de 30 de maig de 1996, de la Conselleria d'Economia i Hisenda i Administració Pública, sobre la forma en què els beneficiaris de subvencions han d'acreditar l'exigència prevista en l'article 47.7 del text refós de la Llei d'Hisenda Pública de la Generalitat Valenciana (DOGV núm. 2.775, de 21 de juny de 1996): certificats de l'Agència Estatal d'Administració Tributària i de la Conselleria d'Economia, Hisenda i Administració Pública de la Generalitat Valenciana pel que fa a les obligacions tributàries i certificat de la Tresoreria General de la Seguretat Social pel que a les obligacions amb la Seguretat Social.
  
Annex II
  
Piles i acumuladors inclosos en l'àmbit d'aplicació del Reial Decret 45/1996, de 19 de gener
  
1. Piles que continguen:
  
- més de 25 mg de mercuri per element, llevat de les piles alcalines de manganès,
  
- més del 0,025% en pes de cadmi,
  
- més del 0,4% en pes de plom.